Ako vybrať vhodné domáce zvieratko pre deti
Prehľad obsahu na tejto stránke
- Ako vybrať vhodné domáce zvieratko pre deti? Pomôžeme vám s rozhodovaním.
- S domácim zvieraťom sa spája veľa radosti, ale aj práce. V tomto článku nájdete prehľad výhod a nevýhod takéhoto rozhodnutia.
- Pes a mačka sú klasické domáce zvieratá, no veľa zábavy zažijete aj s andulkami, morčatami, škrečkami či inými zvieratami.
Prehľad najobľúbenejších domácich zvierat
Či už u vás doma pribudne pes, myš alebo korytnačka, platí jedno: vhodné domáce zviera je obohatením nielen pre dieťa, ale pre celú rodinu. Deti sa toho totiž pri starostlivosti o zviera veľa naučia a zlepšia si aj sociálne kompetencie. Medzi najobľúbenejších domácich miláčikov patria mačky, psy, králiky, vtáky (najmä andulky), morské prasiatka, škrečky a rybičky. V tomto článku sa dočítate, aké požiadavky sa spájajú s jednotlivými druhmi zvierat.
Život s mačkou: čo treba vopred premyslieť
Mačky sú veľmi obľúbené domáce zvieratá, pretože sú samostatné a zároveň sa rady maznajú. Deti sa s nimi okrem toho môžu zahrať. Mačka vám však dá jasne najavo, keď nemá náladu na hru alebo hladkanie.
Výhody mačiek
- Rady sa maznajú a môžete ich škrabkať.
- Sú vynikajúce kamarátky na hranie.
- Netreba ich chodiť venčiť.
- Na rozdiel od psov vydržia dlhšie osamote.
Nevýhody mačiek
- Majú vlastnú hlavu a nedajú sa vycvičiť.
- Človek potrebuje čas na to, aby sa im venoval.
- Mačací záchod treba pravidelne čistiť.
- Mačacie chlpy môžu niektorým ľuďom prekážať.
- Mačky môžu zničiť alebo poškriabať nábytok.
- Mačky, ktoré chodia von, občas prinesú domov mŕtvu myš alebo mŕtveho vtáka.
- S chovom sa spájajú pomerne vysoké náklady na krmivo, hračky, starostlivosť a veterinárne ošetrovanie.
- Mačky niekedy hryzú a škriabu.
Mačky sú ideálne domáce zvieratká pre deti približne od troch rokov. V takomto veku sa už spolu dokážu pekne hrať. Rodičia by však mali najmä malým deťom vysvetliť rozdiel medzi domácim zvieratkom a hračkou na maznanie a dôrazne ich upozorniť, len čo si všimnú, že zviera potrebuje prestávku a chce sa uchýliť niekam do úkrytu. Výber konkrétneho plemena pritom závisí od toho, kde bývate, prípadne od toho, či niekto v rodine trpí nejakou alergiou, alebo jednoducho od vášho vkusu. Samozrejme, možnosťou je tiež vziať si zvieratko z útulku.
Výhody a nevýhody psa v rodine
Psíci sa považujú za najlepších priateľov človeka, a práve preto jednoznačne patria k najobľúbenejším domácim zvieratám. Pes však musí do rodiny dokonale zapadnúť. Nie každé plemeno je totiž vhodné na spolužitie s deťmi. Dôležitú úlohu pritom hrá nielen plemeno psa, ale aj individuálny charakter zvieraťa. Rodinný pes by mal mať určité vlastnosti, ako napríklad priateľskú povahu a krotkosť. Len tak budú zviera aj jeho majitelia spokojní.
Výhody psov
- Rady sa maznajú a zbožňujú ľudskú spoločnosť.
- Dobre sa učia a obľubujú hry.
- Dajú sa vycvičiť.
- Majú schopnosť empatie a sú vernými priateľmi svojich majiteľov, ktorých dokážu povzbudiť alebo utešiť.
- Pes vám zabezpečí pravidelný pohyb na čerstvom vzduchu.
Nevýhody psov
- Každý deň ich treba venčiť.
- Môžu domov priniesť kliešte.
- Do výchovy, tréningu a hry treba investovať čas.
- Psy nemôžu zostať osamote tak dlho ako napríklad mačky.
- Niektorí majitelia majú problémy s psími chlpmi v byte.
- S chovom sa spájajú pomerne vysoké náklady na krmivo, hračky, starostlivosť a veterinárne ošetrovanie.
- Môžu nepríjemne zapáchať a hrýzť.
Spolužitie psa a rodiny s malými deťmi zvyčajne nepredstavuje žiadny problém. Ak chce vaše dieťa prevziať zodpovednosť za nového člena rodiny, malo by mať aspoň desať rokov. Pri výbere plemena treba zohľadniť najmä miesto, kde bývate: najmä v prípade chovu veľkých psov je totiž potrebný dostatok miesta, aby malo zviera voľnosť na pohyb. Okrem toho je dôležité spoločne sa rozhodnúť, či si zaobstaráte psa od chovateľa alebo z útulku.
Andulky a deti: čo je dobré vedieť
Andulky majú veselú a zvedavú povahu. Rady skúšajú nové veci a objavujú všetko neznáme. Deti preto často veľmi baví pozorovať tieto rozkošné vtáčiky. Nezabudnite však, že andulky nie sú úplne vhodnými kamarátmi na hranie a maznanie sa.
Výhody anduliek
- Sú dôverčivé a dajú sa kŕmiť z ruky.
- Rady sa hrajú, najmä s predmetmi, ktoré sú pre ne nové.
- Dokážu sa naučiť rozprávať a iné triky.
Nevýhody anduliek
- Chov anduliek si vyžaduje vhodné miesto. Klietka by mala byť dostatočne veľká a mala by andulke poskytovať rôzne podnety a príležitosti na aktivitu.
- Vtáčikom sa nepáči, keď sa ich niekto neustále dotýka.
- Môže sa stať, že zaútočia zobákom.
- Klietku treba pravidelne čistiť.
- Je dobré chovať aspoň dve zvieratá spolu.
- S chovom sa spájajú primerané náklady na krmivo, hračky, starostlivosť a veterinárne ošetrovanie.
Andulky sa dokážu samy zabaviť a sú vhodné skôr pre staršie deti. Mladšie deti totiž vždy nechápu, že vtáčiky si niekedy neželajú dotyky a hladkanie.
Čo potrebujú králiky, aby sa cítili dobre
Zajačiky a králiky môžete nosiť v náručí a hladkať. Mnoho rodičov sa rozhodne pre trpasličích králikov, pretože tie nevyžadujú veľa miesta. Ani ušiakom sa však nepáči neustále nosenie na rukách a hladkanie.
Výhody králikov
- Sú veľmi prítulné.
- Netreba ich chodiť venčiť.
- Dajú sa vycvičiť a dokážu sa naučiť rôzne triky.
- Vedia byť veľmi empatické a svojich majiteľov povzbudiť alebo utešiť.
Nevýhody králikov
- Potrebujú klietku alebo výbeh vonku, aby mali dostatok pohybu.
- Nemajú neustále náladu maznať sa.
- Človeka môžu pohrýzť.
- Hryzú nábytok a iné predmety v domácnosti.
- Klietku treba pravidelne čistiť.
- Králiky by sa nemali chovať po jednom.
- S chovom sa spájajú nízke náklady na krmivo, hračky, starostlivosť a veterinárne ošetrovanie.
Práve trpasličie králiky sú pre deti ako stvorené. Malé deti by sa však mali hrať s týmito zvieratkami len pod dozorom. Od školského veku sa dieťa môže ujať starostlivosti, čistenia klietky a kŕmenia. Keďže králiky potrebujú výbeh, sú vhodné skôr pre rodiny so záhradou.
Huňaté a komunikatívne: morské prasiatka
Morské prasiatka sú veľmi komunikatívne stvorenia. V jednom kuse pískajú a kvíkajú. Vo všeobecnosti platí, že sú skôr ozdobou ako domácimi zvieratami vhodnými na maznanie sa, hranie alebo trénovanie. Podobné je to aj v prípade tarbíkov, ktoré patria medzi najmenšie domáce zvieratá.
Výhody morských prasiatok
- Sú aktívne cez deň.
- Netreba ich chodiť venčiť.
- Starostlivosť o ne je jednoduchá.
- Vedia byť empatické a svojich majiteľov povzbudiť alebo utešiť.
- S chovom sa spájajú nízke náklady na krmivo, hračky, starostlivosť a veterinárne ošetrovanie.
Nevýhody morských prasiatok
- Nemajú rady hladkanie.
- Potrebujú výbeh, v lete obľubujú pobyt na záhrade.
- Zvieratá môžu hrýzť káble a pohrýzť aj človeka.
- Klietku treba pravidelne čistiť.
- Nemali by sa chovať po jednom.
Len čo deti začnú chodiť do školy, môžu sa začať starať o morské prasiatka. Rodičia by však mali neustále dbať na to, či je o zvieratá dobre postarané.
Výnimoční spoločníci: škrečky nie sú vhodné pre malé deti
Škrečky sú vskutku výnimočné domáce zvieratá: sú to samostatné jedince, ktoré sú aktívne v noci a nepatria medzi milovníkov maznania. Ak ich človek nahnevá alebo vystresuje, neváhajú a použijú proti nemu zuby.
Výhody škrečkov
- Ide o samostatné zvieratá, ktoré nepotrebujú spoločnosť.
- Sú zvedavé a poteší ich každá vlastnoručne vyrobená hračka.
- Starostlivosť o ne je pomerne jednoduchá.
- S chovom sa spájajú nízke náklady na krmivo, hračky, starostlivosť a veterinárne ošetrovanie.
Nevýhody škrečkov
- Nemajú rady hladkanie.
- Sú aktívne v noci, preto by mala klietka stáť na pokojnom mieste.
Hoci mnohí rodičia považujú škrečky vzhľadom na ich veľkosť za mimoriadne vhodné domáce zvieratá pre malé deti, žiaľ, nie je to pravda. Tieto zvieratá totiž dokážu byť dosť svojhlavé, preto si vyžadujú porozumenie a trpezlivosť. Tieto vlastnosti pritom väčšina detí získa až v školopovinnom veku.
Ako stvorené pre staršie deti: rybičky a korytnačky
Rybičky sú fascinujúce domáce zvieratá, ktoré je veľmi príjemné pozorovať. Pri výbere jednotlivých obyvateľov akvária však dbajte na to, ktoré druhy sa navzájom dobre znášajú. Uznávame, že aj korytnačky sú dosť pozoruhodné tvory. Nevydávajú takmer žiadne zvuky, pohybujú sa veľmi pomaly a vzhľadom na pevný pancier sú pravým opakom zvieratka vhodného na maznanie. Pre malé deti preto toto domáce zviera vôbec nepripadá do úvahy. Pre dospievajúce deti, ktoré tieto tvory zaujímajú a nechcú sa s nimi hrať, ale skôr ich len pozorovať a starať sa o ne, sú však dobrou voľbou.
Výhody rybičiek a korytnačiek
- Starostlivosť o ne je jednoduchá.
- Prostredníctvom akvária deti lepšie spoznajú fungovanie vodných ekosystémov.
- Akvárium alebo terárium si môžete zariadiť podľa vlastných predstáv.
- Pozorovanie zvierat zmierňuje stres a prispieva k pocitu pohody.
Nevýhody rybičiek a korytnačiek
- Potrebujú pomerne veľké akvárium alebo terárium, ktoré treba pravidelne čistiť.
- Suchozemské korytnačky v zime spia a treba ich nechať správne prezimovať v špeciálnej chladničke. Tú je nutné prikúpiť a takisto zaberá trochu miesta.
- Nedajú sa hladkať.
- V závislosti od druhu sú relatívne drahé.
Keďže tieto domáce zvieratá sa nehodia na hladkanie ani hry, nie sú vhodné pre malé deti. Sú však vynikajúcou voľbou pre staršie deti, ktoré ich rady pozorujú. Z týchto výnimočných domácich zvierat profituje celá rodina a aj domácnosť, pretože pestrofarebné akvárium pôsobí mimoriadne dekoračne.